
A hisztidin fotokémiai reakciója és oxidációja peroxomonoszulfát-ionnal

Az értekezésben bemutatott munka során spektrofotometriás módszerrel vizsgáltuk a hisztidin savas közegben lezajló fotokémiai reakcióját és oxidációját peroxomonoszulfát-ionnal.
Megállapítottuk, hogy az oxidációs reakció gyengén lúgos közegben megy végbe peroxomonoszulfát-ion jelenlétében, amihez a megfelelő kémhatást bóraxpufferrel biztosítottuk. Kinetikai vizsgálatokat végeztünk az oxonkoncentráció megváltoztatásával. A mérési eredmények azt mutatják, hogy a reakció sebessége nemlineárisan növekszik az oxonkoncentráció növelésének hatására. Sikerült meghatároznunk egy tapasztalati sebességi összefüggést az oxon koncentrációja és a kezdeti sebesség között, ami azt mutatja, hogy a hisztidin oxidációja egy többlépéses, összetett folyamat.
A mérések során azt tapasztalatuk, hogy savas hisztidinoldatokban a diódasoros spektrofotométer fénye fotoreakciót vált ki. Ez egyértelműen az imidazol-oldallánc következménye: az imidazol hasonló körülmények között szintén fotokémiai reakcióban vesz részt, míg a maradék 19 természetes aminosav nem mutat hasonló reaktivitást. Vizsgáltuk a fotokémiai reakció térfogatfüggését, amiből megállapítottuk, hogy a reakció sebessége a várakozásoknak megfelelően csökken az egységnyi térfogatra eső fotonszám csökkenésével. A megvilágítási időszakokba sötét periódusokat illesztve bizonyítottuk, hogy a reakció sebessége egyenesen arányos a megvilágítás mértékével, valamit a reakció sebessége a vizsgált körülmények között nem függ a kénsav koncentrációjától.
1H-NMR mérésekkel igazoltuk mindkét reakció esetén a termékek képződését, azonban még további vizsgálatok szükségesek ahhoz, hogy azonosíthassuk a termékeket.



